Niels Helveg Petersen (RV), 2003-02-20:
Lad mig begynde med at takke fru Tove Videbæk for hendes bemærkninger.
Jeg synes, det lykkedes fru Tove Videbæk meget udmærket at få sagt i en kort form, hvad ingen af de andre ordførere rigtig gik ind på, nemlig at det nuværende reguleringssystem, vi har i Danmark, medfører massevis af forvridninger og skadevirkninger og ensidigt lægger byrden af boligpolitikken på dem, der er ude at søge bolig for første gang.
Det er dem, der bærer byrderne af den forvridning, som mangeårige reguleringer har medført, hvilket vel kan opsummeres, sådan som nogle har gjort det, at vi har en situation, hvor få bor billigt og mange står i kø.
Vi må søge at bevæge os i boligpolitikken, bløde op for nogle af de restriktioner, der findes.
Det er ikke nemt at gøre, for boligen er jo ikke noget, man skal spøge med.
Det er ikke en almindelig vare, det er rammen om menneskers daglige tilværelse.
Det Radikale Venstre har her foreslået, at man i hvert fald de steder, hvor man ikke har huslejeregulering, ikke kan indføre den.
Det er i og for sig et meget beskedent lille forslag, som bare betyder, at vi ikke skal udbrede skadevirkningerne ved huslejeregulering til et større område, end det er i forvejen.
Men det afstedkommer selvfølgelig en imponerende tur
rundt i hele boligpolitikken - selv på grund af dette lille, beskedne forslag, der siger, at hvor der ikke er restriktioner, bør der heller ikke være det.
Og det er jo, hvad forslaget går ud på.
Til nogle af indvendingerne i øvrigt: Ja, vi er selv opmærksomme på, at ved kommunesammenlægninger er der da et problem.
Det er klart nok.
Det er efter min mening
et meget nemt løseligt problem.
Men der var jo nogle ordførere, især Venstres ordfører, der fik det her til at lyde, som om det nu stod lige foran os, at nu skulle en masse kommuner klaskes sammen.
Jeg har egentlig ikke forstået regeringens politik på den måde, at der nu lige om hjørnet ventede en stor runde tvungne kommunesammenlægninger.
Sådan har jeg ikke forstået
regeringens politik.
Men det kan jeg jo da selvfølgelig tage fejl af.
Men det er sådan set ikke den tone, jeg ellers har hørt, især ikke, når jeg har lyttet til talsmænd fra Venstre og Venstres kommunalpolitikere.
Så den indvending mod forslaget, at det over for nogle frivillige kommunesammenlægninger rejser et praktisk problem, accepterer jeg helt.
Men det er også et løseligt problem.
Det medgiver jeg, det er det.
Vi går med åbne øjne ind i, at på dette punkt ønsker vi ikke, at det kommunale selvstyre skal føre til, at flere områder i landet kommer under huslejeregulering.
Men det er jo ud fra den erkendelse, at i det lange løb virker huslejereguleringen ikke gavnligt.
Det har som
sagt en række skadevirkninger, især for de unge mennesker, der søger ud på boligmarkedet for første gang.
Til hr. Keld Albrechtsen: Jeg medgiver ganske, som jeg har sagt det her, at vi hermed begrænser det kommunale selvstyre.
Jeg mener, det samlet vil føre til bedre resultater i det lange løb, og er ikke bange for den konsekvens.
Nej, det mener jeg bestemt ikke vi gør.
Jeg mener i og for sig, at diskussionen i dag viser kun én ting, nemlig at forsvaret for det bestående er lige stærkt til højre og til venstre.
Man kan måske sige, at det virkelige problem, når vi diskuterer boligpolitik, er forsvaret for det bestående, ulysten til at se i øjnene, at den bestående tingenes tilstand har en række skadevirkninger - det skorter det meget på.
Man tør næsten ikke tale om på dette område, at man måske også kunne tænke sig, at verden så lidt bedre ud. Jeg siger alt i alt tak for modtagelsen, også fordi det viser, hvor store politiske stridspunkter der ligger i hele dette område.
Det er såmænd meget godt at få det afdækket.
Jeg ser frem til udvalgsbehandlingen.
Jeg forstår, at på et eller andet tidspunkt, når regeringen er færdig med nogle overvejelser, vi ikke kender til, vil man lade dette forslag indgå i overvejelserne.
Men vi må så vente, til det sker.
Men i mellemtiden er der det store spørgsmål: Venter der lige om hjørnet en masse tvungne kommunesammenlægninger?